Temeljm Opće uredbe o zaštiti podataka 2016/679 (EU), Zakona o provedbi Opće uredbe o zaštiti podataka („Narodne novine“ 42/2018) i članka 13b. Statuta Uprave za ceste Vukovarsko-srijemske županije, ravnatelj donosi

**PRAVILNIK**

**O ZAŠTITI OSOBNIH PODATAKA**

Članak 1.

Uprava za ceste Vukovarsko-srijemske županije (u nastavku: Uprava za ceste) obveznik je primjene Opće uredbe o zaštiti podataka 2016/679 ( EU) kao i Zakona o provedbi Opće uredbe o zaštiti podataka.

**Vrste osobnih podataka**

Članak 2.

Uredba se primjenjuje na osobne podatke i osjetljive podatke.

Osobni podatak je svaki podatak koji se odnosi na pojedinca-fizičku osobu čiji je identitet utvrđen ili se može utvrditi, pojedinac čiji se identitet može utvrditi jest osoba koja se može identificirati izravno ili neizravno, osobito kao što su: ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca.

Osjetljivi osobni podaci su podaci koji otkrivaju:

- rasno ili etničko podrijetlo, politička mišljenja, vjerska ili filozofska uvjerenja ili članstvo u

 sindikatu,

- genetski i biometrijski podaci

- podaci koji se odnose na zdravlje ili podaci o spolnom životu ili seksualnoj orijentaciji

 pojedinca.

Obrada osobnih podataka koji se odnose na kaznene osude i kažnjiva djela ili povezane mjere sigurnosti provodi se samo pod nadzorom službenog tijela ili kada je obrada odobrena pravom Unije ili pravom države članice kojim se propisuju odgovarajuće zaštitne mjere za prava i slobode ispitanika.

**Obrada podataka**

Članak 3.

„Obrada„ znači svaki postupak ili skup postupaka koji se objavljuje na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje.

Članak 4.

Osobni podaci obrađuju se : zakonito, pošteno i transparentno.

Osobni podaci moraju se prikupljati u posebne, izričite i zakonite svrhe.

Članak 5.

Obrada osobnih podataka obavlja se na temelju zakonske ovlasti i privole ispitanika .

Obrada je zakonita ako je ispunjeno najmanje jedno od sljedećeg:

- ako je ispitanik dao privolu

- ako je obrada nužna za izvršavanje ugovora u kojem je ispitanik stranka ili kako bi

 se poduzele radnje na zahtjev ispitanika prije sklapanja ugovora

- obrada je nužna radi izvršenja javnog interesa ili pri izvršavanju službene ovlasti

 voditelja obrade.

Voditelj obrade omogućit će jednostavnost davanja i povlačenja privole.

Privola ispitanika znači svako dobrovoljno, posebno, informirano i nedvosmisleno izražavanje želja ispitanika, koji izjavom ili jasnom potvrdnom radnjom daje pristanak za obradu osobnih podataka koji se na njega odnose.

**Voditelj obrade**

Članak 6.

Uprava za ceste Vukovarsko-srijemske županije, Josipa Kozarca 10, Vinkovci, voditelj je obrade osobnih podataka.

U svrhu učinkovite primjene načela zaštite podataka provodi odgovarajuće tehničke i organizacijske mjere.

Članak 7.

Temeljem Opće uredbe o zaštiti podataka 2016/679 (EU) i Zakona o provedbi Opće uredbe o zaštiti podataka, Uprava za ceste Vukovarsko-srijemske županije vodi evidencije o bazama/zbirkama podataka, te vezano uz iste, kvalifikacijske oznake koje se odnose na vrijeme, zakonitost, svrhu i sl.

**Svrha obrade**

Članak 8.

Osobni podaci prikupljaju se u svrhu izvršavanja zakonskih obveza Uprave za ceste Vukovarsko-srijemske županije, te radi ispunjenja obveza javnog interesa (upravljanje, građenje, rekonstrukcija i održavanje županijskih i lokalnih cesta).

**Pravni temelj**

Članak 9.

Pravni temelj za uspostavu baze/zbirke podataka proizlazi iz: Opće uredbe o zaštiti podataka 2016/679 (EU), Zakona o provedbi Opće uredbe o zaštiti podataka, Zakona o radu, Zakona o cestama s pripadajućim podzakonskim propisima, Zakona o arhivskom gradivu i arhivima, Pravilnika o radu, Pravilnik o unutarnjem ustroju i sistematizaciji radnih mjesta, evidencija iz oblasti rada, svrhe sklapanja i izvršenja ugovora, te radi izvršenja javnog interesa.

**Baza/zbirka podataka**

Članak 10.

Baza/zbirka podataka se odnosi na: sve zaposlenike koji su sa Upravom za ceste Vukovarsko-srijemske županije, kao poslodavcem, sklopili ugovor o radu na određeno, ugovor o radu na neodređeno, ugovor o djelu, kao i ugovor o stručnom osposobljavanju; fizičke osobe koje od Uprave za ceste traže povrat neutrošenog dijela naknade za ceste koja se plaća pri registraciji motornih vozila, fizičke osobe koje u postupku: legalizacije, izvođenja radova na javnoj cesti, geodetskih poslova, ishođenja akta za gradnju, ishođenja suglasnosti /prethodne suglasnosti ili na bilo koji drugi način od Uprave za ceste temeljem odredbi Zakona o cestama ili nekog drugog zakonskog propisa, su dužne podnijeti zahtjev i ishoditi dopuštenje za izvršenje određene aktivnosti, mjesečna evidencija vozila registriranih u Vukovarsko-srijemskoj županiji koje podatke prikuplja i obrađuje CVH, te temeljem ugovora iste dostavlja ovoj Upravi za ceste, te na sve fizičke osobe s kojima se Uprava za ceste nalazi u određenom postupku.

Članak 11.

|  |
| --- |
| Baza/zbirka podataka sadrže slijedeće vrste podataka:  |
| 1. ime i prezime  |
| 2. dan, mjesec, godina rođenja  |
| 3. mjesto i država rođenja |
| 4. OIB |
| 5. prebivalište i adresa  |
| 6. broj zdravstvenog osiguranja  |
| 7. broj MIO osiguranja  |
| 8. vrsta radnog odnosa (određeno,neodređeno,ugovor o djelu)  |
| 9. stručno osposobljavanje |
| 10. naziv radnog mjesta  |
| 11. stručna sprema (SSS,VŠS,VSS)  |
| 12. završena škola ( zvanje i zanimanje) |
| 13. broj bankovnog računa  |
| 14. radni staž prije poslodavca  |
| 15. datum zasnivanja radnog odnosa  |
| 16. datum raskida radnog odnosa |
| 17. radno vrijeme zaposlenika  |
| 18. razlog prestanka radnog odnosa (mirovina, otkaz, odluka poslodavca )  |
| 19. podaci o pravima ostvarenim iz radnog odnosa  (npr. rodiljni/roditeljski dopust, povrede na radu, socijalna prava i potpore, bolovanja, godišnji odmor i sl.)  |
| 20. ime i prezime podnositelja zahtjeva, prebivalište i adresa, registracijska oznaka vozila,broj računa, oib. |

**Način prikupljanja i čuvanja podataka**

Članak 12.

Osobni podaci smiju se prikupljati i dalje obrađivati isključivo u slučajevima određenim Zakonom o radu, u svrhu određenu Zakonom o cestama i podzakonskim propisima kojima se regulira područje rada Uprave za ceste , sukladno odredbama Zakona o javnoj nabavi, sukladno Pravilniku o radu, te u svrhu sklapanja i izvršenja ugovora u kojem je ispitanik stranka, te radi ispunjenja zadataka koji se izvršavaju u javnom interesu .

Ravnatelj Uprave za ceste donosi odluku o osobama zaduženim za zaštitu osobnih podataka, imenuje osobe koje će imati pristup bazama i podacima, te donosi odluku o osobama koje su osim poslodavca ovlaštene za nadziranje, prikupljanje, obrađivanje i korištenje osobnih podataka.

Prije prikupljanja bilo kojih osobnih podataka, djelatnici Uprave za ceste dužni su korisniku/ispitaniku pružiti informacije: o identitetu i kontaktnim podacima voditelja obrade, kontaktne podatke službenika za zaštitu podataka, o svrsi obrade i pravnu osnovu za obradu, o kategoriji osobnih podataka, o namjeri prenošenja u treće zemlje ili međunarodnoj organizaciji.

Osobni podaci uzimaju se neposredno od ispitanika usmeno i pisanim putem.

**Vremensko razdoblje čuvanja i uporabe podataka**

Članak 13.

Evidencija djelatnika počinje se voditi na dan zasnivanja radnog odnosa, a prestaje se voditi na dan prestanka radnog odnosa. Podaci o djelatnicima predstavljaju dokumentaciju trajne vrijednosti koja se čuva temeljem posebnog propisa.

Evidencija o postupcima provođenja natječaja za radno mjesto, počinje se voditi donošenjem odluke o raspisivanju natječaja i objavljivanjem u javnom glasilu ( dnevni /tjedni tisak, web stranica Žuc-a, oglasna ploča,evidenciji Zavoda za zapošljavanje,... i sl.) a prestaje s okončanjem postupka, a rok čuvanja je određen posebnim propisom.

Evidencija o otvorenim molbama za posao primljenim putem pošte,e-mail-a ili na neki drugi način, počinje se voditi danom primitka, u bazi/zbirci podataka, čuvati će se 30 dana , a nakon toga, osobni podatci biti će brisani.

Evidencija o fizičkim osobama povezana s aktima za građenje, legalizacijom objekta, parcelacijom i sl. vodi se od dana podnošenja zahtjeva pa do donošenja odluke/ rješenja ili suglasnosti, a čuva se sukladno Zakonu o arhivskom gradivu i arhivima.

Evidencija o podacima i osobama povezanim s provedbom postupka javne nabave vodi se od dana objave postupka u EOJN pa sve do okončanja postupka tj. sklapanja ugovora o javnoj nabavi. Rokovi čuvanja određeni su Zakonom o arhivskom gradivu i arhivima.

Evidencija o podacima povezanim s sudskim sporovima vodi se od trenutka pokretanja sudskog spora pa sve do njegova okončanja, a građa se čuva u rokovima određenim posebnim propisom.

Osobni podaci načelno brišu se po prestanku ugovornog odnosa, a najkasnije po isteku svih zakonskih obveza povezanih s čuvanjem osobnih podataka, osim u slučaju da je pokrenut postupak (npr. sudski postupak, postupak prisilne naplate neplaćenih potraživanja, ili ako je uložen prigovor, žalba,...i sl.), sve do okončanja postupka, u skladu s važećim propisima.

Kada više ne postoje pravni ili stvarni razlozi čuvanja određenih osobnih podataka, isti se moraju brisati ili ukloniti na drugi način, određen posebnim propisom.

**Videonadzor**

Članak 14.

Upravna zgrada u vlasništvu Uprave za ceste Vukovarsko-srijemske županije , koja se nalazi u ulici Josipa Kozarca 10, Vinkovci, u svrhu zaštita osoba i imovine ima ugrađen videonadzor.

Na glavnom ulazu u zgradu, kao i na stražnjem ulazu nalazi se, na vidljivom mjestu, obavijest da je objekt pod video nadzorom, te da je pod alarmno dojavnim sustavom.

Obavijest sadrži i kontakt podatke.

Pristup snimkama video nadzora ima ravnatelj Uprave za ceste te izvršitelj obrade.

Snimke dobivene putem video nadzora čuvaju se najduže 6 mjeseci, osim ako je drugim zakonom propisan duži rok čuvanja ili ako su dokaz u sudskom ili nekom drugom istovrijednom postupku.

**Davanje osobnih podataka na korištenje drugim korisnicima**

Članak 15.

Osobni podaci sadržani u bazi/zbirci podataka daju se na korištenje temeljem zakona ili privole u vidu pisane izjave, u strogo određenu, konkretnu svrhu.

Voditelj obrade vodi posebnu evidenciju privola o osobnim podacima koji su dani na korištenje drugom korisniku.

**Sigurnost obrade**

Članak 16.

Radi očuvanja sigurnosti obrade podataka osigurati će se proces održavanja prihvatljive razine rizika.

Funkcionalan i siguran informacijski sustav mora, osim na povjerljivosti, integritetu i raspoloživosti, zasnivati se i na sljedećim temeljnim načelima:

1. neporecivosti: svojstvu koje osigurava nemogućnost poricanja izvršene aktivnosti ili

 primitka informacije;

2. dokazivosti: svojstvu koje osigurava da je aktivnosti subjekta moguće pratiti jedinstveno do

 samog subjekta;

3. autentičnosti: svojstvu koje osigurava da je identitet subjekta zaista onaj za koji se tvrdi da

 jest;

4. pouzdanosti: svojstvu dosljednog, očekivanog ponašanja i rezultata.

**Mjere zaštite osobnih podataka**

Članak 17.

Uprava za ceste Vukovarsko-srijemske županije provodi odgovarajuće tehničke i organizacijske mjere radi učinkovite primjene načela zaštite podataka, kao što su smanjenje količine podataka, te uključenje zaštitnih mjera u obradu kako bi se ispunili zahtjevi iz Opće uredbe o zaštiti podataka 2016/679 ( EU) kao i Zakona o provedbi Opće uredbe o zaštiti podataka, te zaštitila prava ispitanika.

Djelatnici koji obrađuju osobne podatke, sukladno ovom Pravilniku, dužni su provoditi tehničke, kadrovske i organizacijske mjere zaštite osobnih podataka, koje su potrebne da bi se osobni podaci zaštitili od slučajnog i nezakonitog uništenja, gubitka, izmjene, neovlaštenog otkrivanja osobnih podataka ili neovlaštenog objavljivanja, te svake druge zlouporabe.

Neki od mogućih rizika na radnom mjestu npr. su: lozinke ispisane i zalijepljene na monitor, svi djelatnici znaju sve lozinke, redovito ostavljanje službenih dokumenata sa osobnim podacima na radnom stolu, razne informacije zalijepljene na zidu ili ormaru, otvoreno računalo ostavljeno bez nadzora,...i sl.

Osobni podaci koji se odnose na maloljetne osobe smiju se prikupljati i dalje obrađivati u skladu s Općom uredbom o zaštiti podataka 2016/679 ( EU) i uz posebne mjere zaštite propisane posebnim zakonima.

**Pravo korisnika/ispitanika**

Članak 18.

a)**Pravo korisnika/ispitanika na pristup:** korisnik/ispitanik ima pravo dobiti od voditelja

 obrade potvrdu obrađuju li se osobni podaci koji se odnose na njega, te ako se takvi osobni

 podaci obrađuju , pristup osobnim podacima i informacije o njima.

b)**Pravo na ispravak:** Ako su osobni podaci koje obrađujemo nepotpuni ili netočni, u bilo

 kojem trenutku može se zatražiti ispravak ili dopuna.

c)**Pravo na brisanje:** Korisnik/ispitanik ima pravo zatražiti brisanje svojih osobnih podataka

 ako smo ih obrađivali protupravno ili ta obrada predstavlja nesrazmjerno zadiranje u

 zaštićene osobne interese, osim u situacijama kada trenutačno brisanje nije moguće zbog

 zakonom propisanih obveza arhiviranja.

d)**Pravo na ograničenje obrade:** Korisnik/ispitanik ima pravo zatražiti ograničenje

 distribucije svojih podataka:

 - ako osporava točnost podataka tijekom perioda koji nam omogućava provjeru točnosti

 tih podataka,

 -ako je obrada podataka bila protupravna, ali korisnik/ispitanik odbija brisanje i umjesto

 toga traži ograničenje korištenja podacima,

 -ako podaci više nisu potrebni za predviđenu svrhu, ali su nam potrebni radi ostvarenja

 pravnih zahtjeva ili

 -ako je podnešen prigovor radi distribucije tih podataka.

e) **Pravo na prenosivost podataka:** Korisnik/ispitanik može zatražiti dostavu

 podataka u strukturiranom obliku, u uobičajenom, strojno čitljivom formatu.

f) **Pravo na prigovor:** Ako osobne podatke distribuiramo radi izvršenja zadaća od javnog

 interesa ili zadaća javnih tijela, ili se prilikom njihove obrade pozivamo na naše legitimne

 interese, korisnik/ispitanik može podnijeti prigovor protiv takve obrade podataka ako

 postoji interes zaštite njegovih osobnih podataka.

g) **Pravo na pritužbu :** Svaki korisnik/ispitanik ima pravo podnijeti pritužbu odnosno

 zahtjev za utvrđivanje povrede prava nadzornom tijelu - Agenciji za zaštitu sobnih

 podataka(u daljnjem tekstu: AZOP ), osobito u državi članici u kojoj ima uobičajeno

 boravište, u kojoj je njegovo radno mjesto ili mjesto navodnog kršenja, ako ispitanik

 smatra da obrada osobnih podataka nije u skladu s Općom uredbom o zaštiti podataka

 2016/679(EU). O povredi prava, Agencija za zaštitu osobnih podataka odlučuje

 rješenjem.

h) **Pravo na učinkovit pravni lijek protiv nadzornog tijela:** Svaka fizička ili pravna osoba

 ima pravo na učinkovit pravni lijek protiv pravno obvezujuće odluke nadzornog tijela

 koja se na nju odnosi. Protiv rješenja AZOP-a žalba nije dopuštena, ali se tužbom može

 pokrenuti upravni spor pred nadležnim upravnim sudom.

i) **Ostvarivanja prava:** Ako korisnik/ispitanik želi ostvariti neko od navedenih prava, može

 nas kontaktirati na sljedeći način:

|  |
| --- |
| Uprava za ceste Vukovarsko-srijemske županijeJosipa Kozarca 1032100 Vinkovci  |
| Tel: 032 331 -007 |
| Fax: 032 332-454 |
| e-pošta: info@zuc-vk.hr |

Ravnatelj Uprave za ceste donosi odluku o osobama zaduženim za zaštitu osobnih podataka, kao i odluku o osobama koje su osim poslodavca ovlaštene za nadziranje, prikupljanje, obrađivanje, korištenje i dostavljanje osobnih podataka.

Uprava za ceste kao voditelj obrade, dužna je najkasnije u roku od 30 dana od podnošenja zahtjeva, svakom korisniku/ispitaniku na njegov zahtjev, odnosno zahtjev zakonskog zastupnika ili punomoćnika pružiti sljedeće informacije:

-identitet i kontakt podatke voditelja obrade

-kontaktne podatke službenika za zaštitu podataka

-svrhu obrade osobnih podataka kao i pravnu osnovu za obradu

-ako se obrada temelji na članku 6.st.1.točki (f) Opće uredbe o zaštiti podataka, legitimni

interes voditelja obrade ili treće strane

-primatelje osobnih podataka( ako postoje)

-o prijenosu podataka od strane voditelja obrade trećoj zemlji ili međunarodnoj organizaciji , prema odredbama Opće uredbe o zaštiti podataka.

Članak 19.

Ovaj Pravilnik stupa na snagu 25. svibnja 2018.god. i bit će objavljen na oglasnoj ploči Uprave za ceste Vukovarsko-srijemske županije.

|  |  |
| --- | --- |
| KLASA:032-01/18-1/01URBROJ: 2188/1-06-02/3-18-1 |  |
| U Vinkovcima, 23.svibnja 2018.god. |  |
|  | Ravnatelj:Željko Galić,dipl.oec. |
|  |  |